Björgunarsveitir verða síðdegis í dag í Olís í Borgarnesi Björgunarsveitir á Vesturlandi ætla í dag að standa vaktina , en þó ekki á hefðbundin hátt , því þær munu verða við Olís í Borgarnesi á milli klukkan 16 og 20 . Tilefnið er að í dag halda fyrstu hópar sjálfboðaliða Slysavarnafélagsins Landsbjargar upp á hálendið þar sem hálendisvakt björgunarsveita verður haldið úti næstu átta vikurnar . Að venju verða hópar að Fjallabaki , á Kili , á Sprengisandi og á svæðinu norðan Vatnajökuls . Meðal sveita sem leggur af stað á morgun er björgunarsveitin Lífsbjörg af Snæfellsnesi sem mun dvelja næstu vikuna á Kili . „ Björgunarsveitir og slysavarnadeildir leggja mikla áherslu á slysavarnir og verður vaktin á Olís í Borgarnesi tileinkuð þeim . Munu félagar sveitanna afhenda ferðalöngum lítinn poka með fræðsluefni og örlitlum glaðningi ásamt hvatningu um ábyrgt ferðasumar . Til mikils er að vinna því útköll björgunarsveita hafa aukist gríðarlega mikið síðustu árin samhliða fjölgun ferðamanna og fjölgun Íslendinga sem stunda útivist . Á síðasta ári voru tæplega tvö þúsund atvik sem komu til kasta sjálfboðaliða félagsins á hálendisvaktinni einni saman . Ef horft er til fjölgunar ferðamanna á þessu ári má allt eins búast við aukningu útkalla á hálendisvakt og utan hennar . Gríðarlega mikilvægt er að allir sem komi að ferðaþjónustu sinni upplýsingagjöf og öðru til að lágmarka óhöpp . Á þetta við um Vegagerð , ferðaþjónustu , lögreglu og aðra en einnig þarf að hlúa vel að innviðum og ferðamannastöðum , “ segir Jónas Guðmundsson upplýsingafulltrúi Landsbjargar .